Rintarauhaslankamerkkaus stereotaktisessa tai tomosynteesiohjauksessa mammografialaitteella

|  |  |
| --- | --- |
| Kuvaus: | Rintarauhasen lankamerkkaaminen mammografialaitteella stereotaktisessa tai tomosynteesiohjauksessa |

**TUTKIMUKSEEN VALMISTAUTUMINEN**

Rintarauhasmerkkaukseen ei ole erityistä valmistautumista. Ennen lankamerkkaukseen tuloa on käytävä suihkussa. Noudata tarkasti ohjeita, jotka hoitava yksikkö on antanut merkkauksen jälkeistä leikkaussalissa tehtävää toimenpidettä varten. Toimenpiteeseen tullessasi ota mukaasi tukevat rintaliivit, esimerkiksi urheilurintaliivit.

Jos sinulla on puuduteaineyliherkkyys, ilmoita siitä ennen toimenpidettä lähettävälle poliklinikalle.

**TUTKIMUKSEN KULKU**

Lankamerkkauksen ajan olet istuma-asennossa ja rinta on merkkauksen ajan mammografialaitteessa olevan levyn puristamana. Rinnasta otetaan röntgenkuvia, joissa näkyy merkattava kohta. Rinnan iho puhdistetaan desinfioivalla aineella ja puudutetaan. Röntgenlääkäri vie muutosalueelle ohuen neulan avulla ankkuripäisen metallilangan. Neula poistetaan varovasti metallilangan jäädessä rintaan.

Toimenpiteen jälkeen rinnasta otetaan kahdessa suunnassa mammografiakuvat merkkauslangan paikan varmistamiseksi. Radiologi tekee iholle tussimerkit ja rinnat valokuvataan rintakirurgia varten. Toimenpiteen ja kuvien jälkeen pistokohta ja lanka suojataan sideharsotaitoksilla ja ihoteipillä.

Lanka on rinnassa leikkaukseen asti. Metallilangan avulla kirurgi paikallistaa muutoksen leikkauksessa. Älä kastele aluetta, joka on suojattu taitoksin. Rintaliivejä on hyvä pitää sideharsotaitospaketin tukena.

Lankamerkkaus kestää noin puoli tuntia.

Lankamerkkauksen jälkeen tarvittaessa rintaan laitetaan merkkiaine vartijaimusolmuketutkimusta varten kliinisen fysiologian ja isotooppilääketieteen osastolla. Merkkiaineen eteneminen kuvataan samana päivänä tai seuraavana aamuna kliinisen fysiologian ja isotooppilääketieteen osastolla.

**YHTEYSTIEDOT**

Jos tiedät tai epäilet olevasi raskaana, sinulle tulee kysyttävää tutkimuksesta tai jos ilmoitettu aika ei sovi: ota yhteyttä Röntgen 2 osastosihteereihin arkena klo 8.00 - 14.30 välisenä aikana puhelinnumeroon 017-173 307.

Lisätietoa kuvantamistutkimuksista, säteilystä, röntgensäteilyn vaikutuksesta ja eri tutkimusten säteilyaltistuksesta saat internetistä ​

[www.tutkimukseen.fi](http://www.tutkimukseen.fi/) ​ [www.stuk.fi](http://www.stuk.fi/)